Cristi Chivu ar avea deja oferta pe masă de la Ajax. Recent, jurnalistul italian Gianluca Di Marzio a vorbit despre situația sa. Acesta a afirmat că Ajax Amsterdam îl vede pe fostul internațional român „un antrenor pentru viitor”. După această declarație, scenariul plecării acestuia în Olanda prinde contur.
Cristi Chivu, dorit de olandezi
Mass media din Olanda a reacționat, precizând că fostul internațional român ar fi măgulit de oferta celor de la Ajax. Jurnaliștii de la voetbalzone.nl au scris: „Cristi Chivu ar fi măgulit de interesul echipei din Amsterdam și se gândește serios să revină la Ajax”.
Ziarele din Italia au scris despre posibila plecare la Ajax a fostului internațional român.
„Lancierii văd în fostul lor fundaș un antrenor pentru viitor. Obiectivul ar fi ca acesta să lucreze imediat alături de un antrenor mai experimentat precum Graham Potter, care este în prezent principalul candidat.
Ajax ar vrea să-i ofere lui Chivu un contract pe 5 ani pentru a-l pregăti și dezvolta până când va deveni manager în doi sau trei ani.
Scouterii clubului au fost deja în Italia pentru a urmări îndeaproape victoria Inter U19 cu 3-0 în fața lui Cagliari pe 20 aprilie și au putut vedea cum românul este flatat de acest interes”, a relatat tuttomercatoweb.
Internaționalul român, după două decenii în Olanda
Dacă transferul lui Chivu în Olanda se va concretiza, acesta va marca revenirea sa la Ajax după mai bine de două decenii. În timpul carierei sale de jucător, fostul fotbalist român a jucat pentru echipa din Amsterdam între 1999 și 2003, după ce a părăsit Universitatea Craiova.
În prezent, Ajax ocupă locul cinci în clasamentul din Eredivisie, având un total de 49 de puncte acumulate. Astfel, după cele 31 de etape, olandezii au înregistrat 13 victorii. De asemenea, echipa are 10 rezultate de egalitate și opt înfrângeri. Ajax se poziționează la 35 de puncte de prima echipă din clasament.
Cristi Chivu, ultimul român câștigător de Champions League
Fostul căpitan al naționalei de fotbal a României are în spate 75 de selecții și 3 goluri, acestea fiind rezultate între anii 1999 și 2011. Chivu este ultimul jucător român care a câștigat trofeul Champions League.
În anul 2010, pe stadionul Santiago Bernabeu, acesta a fost titular în victoria echipei lui Jose Mourinho.